Om dokumentet. Dette er et forslag/eksempel på tilsynsrapport som sendes til den enkelte skole etter tilsyn. Malen inneholder eksempler på ferdig formulerte avvik, merknader og observasjoner. Observasjonene kan gjerne gjøres mer utfyllende. Under hvert avvik er det lagt inn kommentarer, det er dersom tilsynsmyndigheten har utfyllende informasjon. Avvikene kan formuleres på en annen måte dersom det passer best. Det er lagt opp til få avvik, med flere observasjoner som underbygger avviket, framfor mange enkeltavvik.

Til

Lillevik skole

Skoleveien 5

12345 Lillevik

**Lillevik skole – rapport fra tilsyn etter forskrift om miljørettet helsevern i barnehager og skoler m.v. – Varsel om pålegg.**

|  |  |
| --- | --- |
| **Virksomhet:** Lillevik skole | **Dato rapport:** 30.06.15 |
| **Kontaktperson:** Marthe Kirkerud | **Dato for tilsynet:** 25.06.15 |
| **Adresse:** Skoleveien 5, 12345 Lillevik.  v/Rektor Marte Kirkerud | **Tilsynslederleder:** Hans Hansen, kommuneoverlege  **Revisor:** Petter Pettersen, rådgiver |
| **Organisasjonsnummer:** XXXXXXX | **Tilsynets kontaktinformasjon:**  Telefon: 22222222  E-post: [mhv@lillevik-kommune.no](mailto:mhv@lillevik-kommune.no) |

Denne rapporten er å anse som endelig dersom vi ikke får tilbakemelding om faktiske feil innen to uker etter at rapporten er mottatt. Rapporten vil være tilgjengelig for offentligheten via Lillevik kommunes postjournal på www.lillevik-kommune.no (jf. offentleglova).

Rapporten omhandler avvik og merknader som ble avdekket innen de reviderte områdene, og gir ingen fullstendig tilstandsvurdering av miljømessige forhold ved virksomheten.

1. **Sammendrag, hovedkonklusjoner:**

Lillevik skolen har etablert et internkontrollsystem for miljørettet helsevern som også omfatter inneklima og renhold. Tilsynet avdekket at skolen ikke har tilfredsstillende inneklima og varmestyring i deler av skolen

Det ble ved tilsynet avdekket 2 avvik og 1 merknad.

**Avvik 1: Undervisningslokaler i skolens vestfløy har ikke tilfredsstillende inneklima**

**Avvik 2: Skolen har manglende rutiner for styring av varmeanlegg for å gi tilfredsstillende romtemperatur i undervisningsarealer for 8-10.trinn.**

Vi vurderer at de påpekte avvikene ved skolen ikke er i samsvar med regelverket.

**Frist for tilbakemelding**

Frist for tilbakemelding på lukking av avvik er satt til **01.10.16** Tilbakemelding sendes til Kommuneoverlegen i Lillevik kommune, Rådhuset, 12345 Lillevik , eller på e-post: ……..……………….-….

1. **Hjemmel og dokumentunderlag**

Det følger av § 9 i lov om folkehelsearbeid at kommunen skal føre tilsyn med de faktorer og forhold i miljøet som til enhver tid direkte eller indirekte kan ha innvirkning på helsen.

Videre grunnlag for tilsynet er forskrift om miljørettet helsevern i barnehager og skoler m.v. samt helsedirektoratets veileder til forskrifta "Miljø og helse i skolen" (IS-2073).

**Definisjoner:**

**Avvik**: Manglende etterlevelse av krav fastsatt i lov eller forskrift med hjemmel i lov.

**Merknad:** Forhold som tilsynsmyndigheten mener det er nødvendig å påpeke, men som ikke omfattes av definisjonen for avvik. Virksomhetens manglende etterlevelse av egne regler som er strengere enn lovkravene, vil fra tilsynsmyndighetenes side ikke betraktes som et avvik, men kan omtales som en merknad.

**Dokumenter framlagt ved tilsynet:**

* Innholdsfortegnelsen over skolens internkontrollsystem
* Internkontrolldokumentasjon og prosedyrer knyttet til §§ 13 og 19
* Dokumentasjon fra siste gjennomførte kartleggingsrunde for elevenes fysiske arbeidsmiljø og skolens/ledelsens oppfølging av denne
* Målerapporter fra inneklimakartlegging
* Renholdsplan for daglig renhold, periodisk renhold og hovedrengjøring
* Vedlikeholdsplan for ytre og indre vedlikehold
* Beskrivelse av service- og vedlikeholdsavtaler på tekniske anlegg (ventilasjon, varme)
* Driftsinstruks for ventilasjonsanlegg og andre tekniske installasjoner

1. **Bakgrunn, tema og omfang**

Tilsynets hensikt:

* Bidra til at elevene sikres et godt innemiljø på skolen
* Kontrollere at skolen drives i henhold til forskrift om miljørettet helsevern i barnehager og skoler m.v.

Følgende paragrafer ble vektlagt under tilsynet:

§ 4 Internkontroll

§ 13 Rengjøring og vedlikehold

§ 19 Inneklima og luftkvalitet

Tilsynet omfattet en gjennomgang av skolens internkontrollsystem knyttet til de nevnte paragrafene. Tilsynet ble gjennomført ved gransking av dokumenter, intervjuer og verifikasjoner. Tilsynsmøtet ble gjennomført som en gruppesamtale/fellesmøte med relevante aktører ved skolen. Vi foretok også en befaring av lokalene.

**Deltakere ved tilsynet:**

Marthe Kirkerud, rektor ved Lillevik skole

Ole Olsen, HMS-ansvarlig ved Lillevik skole

Petra Pettersen, Renholdsleder Lillevik kommune

Helga Helgesen, Områdeleder drift, Lillevik kommune

Hans Hansen, kommuneoverlege Lillevik kommune

Petter Pettersen, rådgiver Lillevik kommune

1. **Resultater fra tilsynet**

**Avvik 1: Undervisningslokaler i skolens vestfløy har ikke tilfredsstillende inneklima**

Avvik fra § 19, første ledd: ”*Virksomheten skal ha tilfredsstillende inneklima, herunder luftkvalitet”*

Følgende observasjoner ligger til grunn for avviket:

Ved tilsynet fortalte skoleledelsen at både elever og ansatte i lenger tid har klaget på inneklimaet i klasserommene i skolens vestfløy. På bakgrunn av dette har driftsansvarlig for skolen nylig fått foretatt inneklimamålinger i klasserommene. Målingene viste at i alle tre rommene var CO2–nivået og temperaturen langt over anbefalt nivå. Det er ikke iverksatt tiltak ved skolen for å bedre forholdet.

Kommentarer:

**Avvik 2: Skolen har manglende rutiner for styring av varmeanlegg for å gi tilfredsstillende romtemperatur i undervisningsarealer for 8. - 10.trinn.**

Avviket er hjemlet i forskrift om miljørettet helsevern i barnehager og skoler §19 Inneklima/luftkvalitet.

Følgende observasjoner ligger til grunn for avviket:

Skolen opplyste ved befaring at elever og ansatte melder om hodepine og dårlig luft i undervisningsrommene for 8. - 10. trinn. Rommene er utstyrt med radiatorer som skal være koblet på sentral driftskontroll. Ved befaringen stod ovnene på full effekt. Vi opplevde høy temperatur og dårlig luft i rommene.

Befaringen viste manglende styring av bygningens varmeanlegg, da radiatorer stod på for fullt selv med høy temperatur i rommet.

Kommentarer:

Undervisningsarealer skal ha tilfredsstillende oppvarming, og sentral styring av varmeanlegget må gjennomgås for å avdekke årsaken til hvorfor varmeanlegget ikke er koblet ut ved høy romtemperatur.

**Avvik 3: Skolen har ikke gjennomført tilstrekkelig kartlegging / risikovurdering av inneklima på skolen.**

Dette avviker fra § 19 Inneklima/luftkvalitet og § 4 Ansvar. Internkontroll.

Følgende observasjoner ligger til grunn for avviket:

* I forbindelse med tilsynet er det kommet tilbakemelding fra elever og FAU om at luften i enkelte klasserom og i gymsalen oppleves som svært «tung», og at det blir svært varmt i klasserom på ettermiddagen når solen skinner mot fasaden.
* Skolen har ikke kartlagt inneklima de siste 10 årene, til tross for gjentatte tilbakemeldinger fra elever og FAU om at enkelte klasserom og gymsal har dårlig inneklima.
* Det kom frem under tilsyn at elever ikke på noen måte er involvert i skolens inneklimaarbeid.
* Solutsatte vinduer mangler solavskjerming
* Det mangler avtrekk over komfyr/tørkeskap
* Det mangler avsug ved sag på sløyden

Kommentarer:

**Avvik 4: Skolens internkontrollsystem omfatter ikke sentrale prosedyrer for oppfølging av inneklima.**

Dette avviker fra § 19 Inneklima/luftkvalitet og § 4 Ansvar. Internkontroll.

Følgende observasjoner ligger til grunn for avviket:

* Skolen har ikke oversikt over inneklimamålinger eller kartlegginger og resultatet av disse
* Skolen har ikke prosedyrer som omfatter behandling av klager på inneklima fra elever, foresatte og lærere
* Det foreligger ikke prosedyrer for å ivareta informasjonsplikt til foreldre, elever og tilsynsmyndighet

Kommentarer:

**Avvik 5: Skolen kan ikke dokumentere tilfredsstillende radonkonsentrasjon**

Dette avviker fra § 19 Inneklima/luftkvalitet og § 4 Ansvar. Internkontroll. Det vises også til Statens stråleverns *Måleprosedyre for radon i skoler og barnehager (2015).*

Følgende observasjoner ligger til grunn for avviket:

* Det er over fem år siden radonnivået ble kartlagt sist.
* Radonkonsentrasjonen i (årstall) ble målt til å være (over 100Bq/m3). Det ble iverksatt tiltak, men tiltakene er ikke kvalitetssikret eller fulgt opp med nye målinger /dokumentasjon.
* Det er ikke gjennomført radonmålinger på skolen som kan dokumentere tilfredsstillende radonkonsentrasjoner for skolens elever.
* Det er gjennomført øyeblikksmålinger i sommerhalvåret og følgelig er ikke målinger utført etter gjeldende måleprosedyre.

Kommentarer:  
Radonmålingene som er utført er ikke tilstrekkelig dokumentasjon. Radonmålinger skal gjennomføres i vinterhalvåret over minst to måneder og det skal beregnes årsmiddelkonsentrasjoner. Jf. måleprosedyre for radon i skoler og barnehager.

**Avvik 6: Det er mangelfulle rutiner for årlig hovedrengjøring**

Dette avviker fra § 4 Ansvar. Internkontroll og § 13 Rengjøring og vedlikehold, jf. internkontrollforskriften § 5 annet ledd..

Følgende observasjon ligger til grunn for avviket:

* Renholdsplanen mangler beskrivelse av hva som omfattes av hovedrengjøringen.
* De intervjuede er usikre på hvor ofte hovedrengjøring skal utføres.
* Skolen har ikke oversikt over når hovedrengjøring ble gjennomført sist.
* Ved befaring ble det observert store støvdotter i vindusnisjer i inngangspartiet og på nedhengte taklamper i klasserom. Hverken rektor eller renholdsleder visste når det sist var tørket støv der eller hvor hyppig det skulle gjøres. Det kom ikke frem i renholdsplanen.

Kommentarer:

**Avvik 7: Rengjøring er mangelfullt ivaretatt i skolens internkontrollsystem.**

Dette avviker fra § 4 Ansvar. Internkontroll og § 13 Rengjøring og vedlikehold, jf. internkontrollforskriften § 5 annet ledd.

Følgende observasjon ligger til grunn for avviket:

* I forbindelse med tilsynet kommer det frem at elever er misfornøyd med renholdet i klasserom og i garderober.
* Det er mangelfulle rutiner for rengjøring av (nedhengte lamper, på oversiden av skap i klasserom, i vindusnisjer, osv.)
* Det kan ikke dokumenteres at renhold er utført
* Skolen har ikke rutiner for å håndtere bortfall av renhold
* Renholdsplanen revideres ikke jevnlig.
* Oppfølging av renholdet virket ikke helt avklart mellom skolen og renholdsledelsen. Renholdet gjennomføres på kveldstid og det er ikke avtalte møtepunkter med informasjonsutveksling mellom renholder og skolen.
* Det er ikke etablert rutiner for systematisk oppfølging/kontroll av renholdet.

Kommentarer:

**Avvik 8: Utarbeidelse og oppfølgingen av skolens vedlikeholdsplan er ikke tilfredsstillende.**

Dette avviker fra § 4 Ansvar. Internkontroll og § 13 Rengjøring og vedlikehold, jf internkontrollforskriften § 5 annet ledd.

Følgende observasjon ligger til grunn for avviket:

* Vedlikeholds- og driftsoppgaver knyttet til ventilasjonssystemet er ikke beskrevet.
* Det var uklart når filterskift, rengjøring av kanaler og ventiler ble gjennomført sist.
* Luftinntaket utendørs var tettet med organisk materiale.
* Det var mye støv i avtrekksventiler i klasserom
* Takplater i klasserom XX har tegn til fuktskade. Ingen kunne si hva det skyldes. Vaktmester skulle undersøke nærmere.

Kommentarer:

**Avvik 9 (sidefunn):**

**Skolen er ikke godkjent etter forskrift om miljørettet helsevern i barnehager og skoler mv.**

Dette avviker fra § 5. Godkjenning.

Følgende observasjoner ligger til grunn for avviket

* Skolen har ikke søkt om godkjenning.
* Det er gitt avslag på godkjenning i vedtak datert XXXX
* Vilkår for godkjenning gitt i vedtak av XXXX er ikke oppfylt.

Kommentarer:

**Merknad 1:** Renholdsplanen mangler beskrivelse av vikarordning ved fravær blant renholdspersonalet.

Følgende observasjoner ligger til grunn for merknaden:

Eksisterende renholdsplan mangler beskrivelse av vikarordning ved fravær blant renholdspersonalet.

Kommentarer:

**Merknad 2: Det er potensiale for å etablere en samordningsarena om innemiljø på skolen. / Skolen bør etablere en samordningsarena om innemiljø på skolen.**

Følgende observasjoner ligger til grunn for merknaden:

Det kom frem under tilsynet at tilbakemelding på renhold foregår ved tilfeldig kontakt mellom renholder og rektor. Rot i garderobe gjør det vanskelig for renholder. Ansvar for renhold av vindusnisjer og nedhengt taklys var uavklart.

Kommentarer:   
Det bør legges til rette for en fast arena/møteplass der renholdspersonalet, rektor, elever og teknisk personell samarbeider om skolens innemiljø og løpende kan ta opp problemstillinger som dukker opp.

**5. Tilbakemelding på tilsynsrapporten, varsel om retting**

Dersom det er behov for å komme med tilleggsopplysninger, eller at rapporten skulle være ukorrekt på enkeltpunkter ber vi om tilbakemelding innen 14 dager fra mottaksdato

Frist for tilbakemelding på lukking av avvik er satt til 01.05.15.

Tilbakemelding sendes til XXX XXX

Vi ber virksomheten om en skriftlig bekreftelse på at avvikene er rettet og en redegjørelse for gjennomførte tiltak innen fristene. Skulle det ikke la seg gjøre å rette avvikene innen disse fristene, ber vi om en tilbakemelding om årsaken og en tidfestet handlingsplan for når avvikene vil være rettet.

Ved manglende tilbakemelding og oppfølging, må denne oversendelsen betraktes som et varsel om at pålegg vil bli gitt for å bringe avvikene i orden. Et slikt rettevedtak hjemles i folkehelselovens § 14.

Med hilsen

LILLEVIK KOMMUNE

Hans Hansen Petter Petersen

Kommuneoverlege rådgiver

Kopi:

Rådmannen

Eiendomsavdelingen